
U profesionalnom i poslovnom životu ima danas malo oblasti u kojima, 
pored ostalog, nije nužna, ili bar dobrodošla, sposobnost i vičnost 
prikupljanja informacija, razvijanja ideja i dobrog pisanja. “ (Midhat Samić) 



PREDGOVOR 

Poznavanje metodologije i tehnike izrade stručnih radova, te vještina dobrog 
pisanja, odlike su visokoobrazovanih stručnjaka različitih profila. Ta znanja i vještine 
počinju se sticati i razvijati već tokom studija na visokoškolskim ustanovama, budući 
da se svrha studiranja ogleda i u razvijanju sposobnosti samostalnog pisanja radova 
koji će zadovoljiti osnovne standarde date naučne oblasti. Iz tog razloga izrada 
stručnih - prvenstveno seminarskih i diplomskih - radova 1 jedna je od obaveza 
studenata na dodiplomskom studiju Ekonomskog fakulteta u Sarajevu. 

Dosadašnja praksa na našem fakultetu pokazala je, međutim, da se studenti 
prilikom pisanja radova suočavaju sa nizom poteškoća koje su najčešće posljedica 
nepoznavanja osnovnih metodoloških i tehničkih pravila. Iako je postupak izrade 
naučnog i stručnog rada opisan u brojnim djelima, studenti ta djela zbog njihove 
opšimosti i uopštenosti nerado čitaju. Rezultat je znatan broj nekonzistentnih, 
metodološki nekorektnih i tehnički neuređenih radova koji, da bi dostigli 
zadovoljavajući nivo kvaliteta i bili prihvaćeni, zahtijevaju značajan dodatni 
angažman i mentora i studenata. Stoga se ukazala potreba za jednim kraćim 
uputstvom za izradu seminarskih i diplomskih radova, koje bi bilo posebno 
prilagođeno studentima dodiplomskog studija ekonomije i biznisa. 

Prihvatili smo se zahtijevnog zadatka pripreme Uputstva u želji da 
pomognemo i studentima i njihovim mentorima: studentima - da steknu i unaprijede 
znanja i vještine u pisanju stmčnih radova koja će im omogućiti brzo i uspješno 
izvršavanje te vrste obaveza tokom studija, ali poslužiti i kasnije, kada se počnu baviti 
svojom profesijom; mentorima - da se posvete onom bitnom u radovima, njihovom 
sadržaju, umjesto da svaki put studente iznova upućuju na osnovna metodološka i 
tehnička pravila izrade rada. 



1 Studenti koji studiraju po novom konceptu studiranja ECTS, susretaće se sa potrebom izrade i drugih 
vrsta studentskih radova. Izrada tih radova je predmet posebnog uputstva koje je u pripremi. 




Pri izradi Uputstva koristili smo relevantne i aktuelne izvore - kako djela 
priznatih stručnjaka iz oblasti metodologije, tako i uputstva za izradu stručnih radova 
koja su u upotrebi na fakultetima društvenih nauka u zemlji i inostranstvu. U tim 
izvorima pronašli smo mnoga korisna pravila, objašnjenja i savjete koja smo zatim 
ugrađivali u naše uputstvo, nastojeći ih pri tome što je moguće više pojednostaviti i 
prilagoditi. To je naš posao učinilo još složenijim, ali smo smatrali da je naša obaveza 
i odgovomost da pokušamo napraviti djelo koje će se čitati i koje će biti nadasve 
korisno onima kojima je namijenjeno, što je značilo da ga moramo koncizno, 
jednostavno i jasno napisati. 

Na kraju, željeli bismo se zahvaliti svima onima koji su na razne načine 
doprinijeli da Uputstvo bude napisano i objavljeno: Upravi Fakulteta - Dekanu Prof. 
dr. Murisu Čičiću, Prodekanu za nastavu i naučno-istraživački rad Van. prof. dr. 
Nenadu Brkiću i Prodekanu za materijalno-finansijska pitanja Van. prof. dr. Veljku 
Trivunu, mkovodiocu Bibliotečko Informacionog centra Fakulteta gospođi Biserki 
Sabljaković, rukovodiocu Službe za rad sa studentima gospođi Almi Vranić i 
Izdavačkoj djelatnosti Fakulteta. Nadamo se da će ovaj naš zajednički poduhvat biti 
uspješan - da će Uputstvo ispuniti svoju svrhu i biti od koristi kolegama nastavnicima 
i brojnim generacijama naših studenata. 

1. UVOD 



U Uputstvu za izradu seminarskog i diplomskog rada izložene su osnove 
metodologije i tehnike izrade stručnih radova na dodiplomskom studiju, kao i 
formalne procedure prijave, predaje i odbrane tih radova koje se primjenjuju na 
Ekonomskom fakultetu u Sarajevu. Uputstvo za izradu seminarskog i diplomskog 
rada koncipirano je tako da postepeno vodi studente kroz čitav postupak - od trenutka 
kada izaberu temu rada do trenutka kada rad bude prihvaćen odnosno odbranjen. Da 
bi se na jednostavan i razumljiv način objasnilo kako nastaje dobar studentski stručni 
rad, uvrštena su detaljna objašnjenja i korišteni brojni primjeri izrade pojedinih 
dijelova rada. Pri tome se nastojalo odgovoriti upravo na ona pitanja i dileme sa 
kojima se studenti najčešće suočavaju, kada se prihvate ovog zahtijevnog zadatka. 

Uputstvo počinje od definicije i svrhe seminarskog i diplomskog rada, 
ukazujući pri tome na njihove sličnosti i razlike. Budući da postoje brojne sličnosti 
između seminarskog i diplomskog rada, postupak njihove izrade je većim dijelom 
identičan. Iz tog razloga su u ovom uputstvu mnogi dijelovi postupka izrade 
zajednički izloženi za obje vrste rada, dok su posebno obrađeni samo oni dijelovi 
postupka izrade, prijave i odbrane koji se razlikuju za navedene radove i u kojima 
dolaze do izražaja njihove specifičnosti. Postupak kod završnog seminarskog rada 
koji na kraju studija pripremaju studenti VI stepena (dvogodišnja Poslovna škola) ne 
pominje se posebno u Uputstvu, zato što je taj postupak gotovo identičan opisanom 
postupku kod diplomskog rada. 

U nastavku Uputstva, u trećem poglavlju, podrobno su opisane neophodne 
pripreme za pisanje rada, sa namjerom da se studenti upute kako da izaberu 
odgovarajuću temu, da pronađu i koriste relevantnu literaturu i da odrede okvirni 
sadržaj rada. Četvrto poglavlje posvećeno je definisanju osnovnih elemenata 
seminarskog i diplomskog rada, kao što su naslovna strana, sadržaj, uvod, glavni dio, 
zaključak i dr., kao i detaljnom objašnjavanju načina njihove izrade. 

Kako nije dovoljno samo dobro napisati rad, već ga treba učiniti preglednim, 
gramatički i pravopisno korektnim, tehnički uređenim, u petom poglavlju je izložen 
način pisanja i tehničke obrade rada. Pridržavanjem navedenih tehničkih pravila 
postiže se da dobro napisan rad dobije dodatnu vrijednost; i suprotno - neuvažavanje 
tih pravila može umanjiti kvalitet dobro napisanog rada. 

Konačno, u završnom poglavlju su za svaku vrstu rada detaljno opisane važeće 
procedure prijave, predaje i odbrane. U praksi može doći do manjih odstupanja od 
opisanih postupaka, posebno u pogledu procedura vezanih za seminarski rad koje su 
manje formalizirane, jer su pojedina pitanja u nadležnosti predmetnog nastavnika 
odnosno mentora i nisu striktno regulisana fakultetskim ili univerzitetskim pravilima. 

Ovaj kratki pregled Uputstva imao je za svrhu da ukaže na njegovu 
sveobuhvatnost i sistematičnost, te značaj njegove primjene za studente. Uvjereni smo 
da će dosljedna primjena Uputstva omogućiti lakšu i bržu izradu sadržajno 
konzistentnog, metodološki ispravnog i tehnički uređenog stručnog rada, kao i 
njegovu uspješnu odbranu. 




2. STRUČNI RADOVI NA DODIPLOMSKOM STUDIJU 



Stručni rad predstavlja vrstu pisanog rada koji sadrži korisne priloge iz 
domena određene struke. Stručni rad ne mora biti izvomo istraživanje i ne mora 
sadržati nove, originalne naučne spoznaje i rezultate. Njegova osnovna svrha sastoji 
se u prikupljanju i tumačenju već poznatih činjenica, informacija, stavova i teorija, na 
način koji doprinosi širenju naučnih spoznaja, razvijanju novih pristupa u 
interpretaciji i primjeni postojećih naučnih rezultata i prilagođavanju tih rezultata 
potrebama savremene teorije i prakse. 

Postoji više vrsta stručnih radova, ali će naše izlaganje biti usmjereno na dvije 
vrste stručnih radova sa kojima se najčešće susreću studenti dodiplomskog studija: 

a) seminarski rad, i 

b) diplomski rad. 

2.1. Seminarski rad 

Seminarski rad je stmčni rad koji sadrži samostalnu stmčnu obradu određene 
tematike iz nastavnog programa na dodiplomskom studiju. Svrha seminarskog rada je 
u proširivanju i produbljivanju teoretskog i praktičnog znanja iz određene oblasti, 
razvijanju sposobnosti korištenja različitih izvora podataka, te usavršavanju vještine 
pisanja. 2 Izradom seminarskog rada student stiče prva iskustva u pisanju stmčnih i 
naučnih radova. Iz tog razloga seminarski rad treba shvatiti, između ostalog, i kao 
svojevrsnu vježbu za predstojeću izradu složenijeg i obimnijeg studentskog djela - 
diplomskog rada. „Važnija razlika u svrsi jednih i drugih radova jest u tome da se kod 
seminarskih radova studenti još uvijek vježbaju pisanju, a kod diplomskih radova 
student mora dokazati da je vježba bila uspješna...“ 3 

Tokom dodiplomskog studija student se susreće sa potrebom izrade najmanje 
dva seminarska rada iz različitih predmeta. Prema postojećim Pravilima Ekonomskog 
fakulteta u Sarajevu (član 98.), studenti treće i četvrte godine studija dužni su da u 
svakoj od navedenih godina izrade po jedan seminarski rad iz predmeta koji sami 



2 Ratko Zelenika, Metodologija i tehnologija izrade znanstvenog i stručnog djela, Treće izmijenjeno i 
dopunjeno izdanje, (Rijeka: Ekonomski fakultet Sveučilišta u Rijeci, 1998.), p. 260 

3 Alan Uzelac, Aleksandra Korać i Marko Petrak, Upute za izradu studentskih pisanih radova: 
Seminarski i diplomski radovi, (Zagreb: Pravni fakultet u Zagrebu, 2001.), p. 22 

odaberu. Prema novom ECTS konceptu studiranja, moguće je da se ukaže potreba 
izrade više seminarskih radova iz različitih predmeta na svakoj godini studija. Odluku 
o tome da li seminarski rad predstavlja obavezan dio provjere znanja na određenom 
predmetu i koliko utiče na formiranje studentove konačne ocjene, donosi svaki 
predmetni nastavnik samostalno i objavljuje u okviru syllabusa (programa) datog 
predmeta. 

2.2. Diplomski rad 

Diplomski rad je samostalan stručni rad u kojem student pod vođstvom 
mentora obrađuje određenu temu sa teorijskog, praktičnog ili teorijsko-praktičnog 
aspekta . 4 Diplomski rad sličan je po mnogim svojim karakteristikama seminarskom 
radu; razlika je u tome što je tematika koja se obrađuje u diplomskom radu složenija i 
zahtijevnija, metodološki pristup izraženiji, a obim rada obično dva puta veći. Izradi 
diplomskog rada student po pravilu pristupa nakon što je položio sve ispite, izradio 
obavezne seminarske i druge radove, te izvršio druge obaveze predviđene nastavnim 
planom i programom studija. 

3. PRIPREME ZA IZRADU RADA 

3.1. Izbor oblasti i teme 

Student samostalno bira nastavni predmet iz kojeg namjerava izraditi 
seminarski ili diplomski rad. Uslov je jedino da se radi o predmetu koji student 
pohađa na III odnosno IV godini studija (za seminarski rad), odnosno o predmetu koji 
je student tokom studija položio (za diplomski rad). Kad je u pitanju izrada 
seminarskog rada, nije neophodno da je student položio ispit iz odabranog predmeta, 
ali je poželjno da posjeduje izvjesno teorijsko predznanje o oblasti o kojoj želi pisati. 

Pri izboru predmeta afinitet studenta prema određenoj naučnoj odnosno 
stručnoj oblasti je od presudnog značaja. Student treba da se odluči za predmet koji ga 
posebno interesuje, jer će tada biti više motivisan da se posveti istraživanju i pisanju, 
što je neophodan preduslov da rad brzo, lako i uspješno napiše. 



4 R. Zelenika, op.cit., p. 264 

Nakon što je izabrao predmet, student pristupa izboru odnosno definisanju 
teme rada. Tema rada može biti razrada određenog teorijskog pitanja, praktično 
istraživanje određene pojave ili analiza slučaja iz prakse. Izbor teme seminarskog ili 
diplomskog rada u okviru odabranog nastavnog predmeta može se obaviti na dva 
načina, zavisno od pravila koja je predmetni nastavnik/saradnik objavio za dati 
predmet: student može izabrati temu sa unaprijed objavljene liste tema ili može 
samostalno definisati i predložiti neku drugu temu. U svakom slučaju, neophodno je 
studentu omogućiti da u što većoj mjeri aktivno učestvuje u izboru teme. 

U slučaju da student samostalno definiše i predlaže temu, neophodno je da 
uzme u obzir određene kriterije. Tema treba da bude: 

• atraktivna i interesantna, 

• relevantna za datu oblast, 

• aktuelna, 

• podobna za obradu (sa stanovišta dostupnosti izvora i vremena za obradu), 

• precizno definisana (ni preuska niti preširoka), 

• konkretna (ne apstraktna ili uopštena). 

3.2. Izbor i korištenje Iiterature 

Prije definiranja samog naslova rada potrebno je pregledati i istražiti dostupnu 
literaturu. Pod dostupnom literaturom podrazumijeva se bilo koji oblik pisane ili 
elektronske građe kojoj student ima pristup i koju može koristiti pri izradi 
seminarskog ili diplomskog rada. Istraživanje treba započeti na osnovu bazične, 
relevantne literature i preporuka koje student dobije od mentora. Dostupna literatura 
ne smije biti jedina odrednica pri odabiru teme i naslova rada, ali se ipak mora voditi 
računa i o njenoj raspoloživosti. 

Prva instanca daljnjeg istraživanja, nakon dobivenih preporuka mentora, je 
Bibliotečko informacioni centar Ekonomskog fakulteta (u daljnjem tekstu: BIC). BIC 
posjeduje tri vrste kartičnih kataloga: abecedni, predmetni i mjesni (topografski). 
Pronalaskom tražene kartice student treba preuzeti signaturu (desni gomji dio kartice) 
i na osnovu nje tražiti od osoblja BIC -а informaciju o tome da li je tražena publikacija 
dostupna za korištenje. Ukoliko student nije u mogućnosti posjetiti BIC, a zanima ga 
da li se određena publikacija nalazi u knjižnom fondu, može konsultovati link BlC-a 

pod nazivom „Bilteni prinova“. Bilten prinova izlazi šestomjesečno i predstavlja 
spisak svih publikacija koje su kupljene i nalaze se u knjižnom fondu BlC-a. 

Nakon pronalaženja osnovne literature u katalozima BIC -а, student može 
započeti sa daljnjim istraživačkim radom. U istraživanju može koristiti slijedeće 
referentne i dostupne oblike bibliotečke građe: knjige (monografije), članke iz 
časopisa, zbomike sa konferencija i savjetovanja, državne i statističke publikacije, 
novine, teze i disertacije, Internet (baze podataka sa elektronskim časopisima), 
publikacije međunarodnih institucija, CD-ROM, magazine i sl. Od sredine 2005. 
godine reaktiviran je bibliotečki informacioni sistem COBISS za Univerzitet u 
Sarajevu i BiH u cjelini ( www.cobiss.ba) . Studenti mogu pretraživati OPAC (Open 
Public Available Cataloge) COBISS, koji predstavlja javno dostupan katalog za 
pretraživanje publikacija. 

Na web stranici Fakulteta ( http://www.efsa.unsa.ba) , pod linkom Biblioteka 
studenti mogu pogledati sve tekuće časopise koji su u BIC-u dostupni u štampanoj 
formi. Ukoliko student želi dodatno proširiti svoj rad relevantnim i inoviranim 
informacijama poželjno je posjetiti neke od postojećih baza podataka (EBSCO, 
Emerald, ScienceDirect, WoS, EconLit, ABI/Inform, Scopus) na koje Ekonomski 
fakultet ostvamje pravo pristupa. Preko linka biblioteke student može posjetiti i 
besplatne baze podataka kao što su DOAJ i REPEC. Od početka 2005. godine, 
studenti i nastavno osoblje Fakulteta imaju osiguran pristup ovim online bazama i 
elektronskim časopisima. Pristup bazama omogućen je preko IP adrese Fakulteta, što 
znači da se preko bilo kojeg računara unutar zgrade Fakulteta može pristupiti ovim 
bazama podataka. Web adrese za pristup mogu se naći na linku BIC -а. Za daljnje 
samostalno istraživanje student se može koristiti i običnim pretraživanjem Intemeta 
uz pomoć poznatih pretraživača kao što su (http://www.scirus.com , 
http://www.google.com i dr.). U ovom slučaju posebna pažnja se mora obratiti na 
pouzdanost pojedinih izvora, relevantnost i tačnost dostupnih podataka, kao i na 
stručnost autora datog izvora. 

Nakon prikupljanja potrebne literature student treba izvršiti selekciju 
materijala i koristiti samo onu literatum koja je od značaja za obradu određene teme. 
Relevantne informacije se lako mogu pronaći uz pomoć sadržaja knjige, predmetnih 
odrednica i indeksa. 

Veoma je važno da za vrijeme pregledanja i čitanja materijala i publikacija 
student pravi zabilješke. Posebno napominjemo da je potrebno odmah zapisati 

bibliografske detalje svakog konsultovanog izvora kao što su: ime autora, naziv djela, 
izdanje, izdavač, mjesto i godina izdanja i sl. radi lakšeg sastavljanja popisa literature. 

3.3. Formulisanje naslova rada 

Naslov mora upućivati na osnovni sadržaj rada. Ukoliko naslov nije preuzet sa 
unaprijed objavljene liste tema, student ga treba formulisati u saradnji sa mentorom, 
vodeći računa da naslov bude kratak, jasan, precizan, privlačan, inventivan i 
informativan . 5 

Iako naslov predstavlja prvu informaciju koju čitalac dobija o radu, naslov se 
vrlo često formuliše posljednji. Obično se na početku izrade rada daje tzv. radni 
naslov koji se kasnije može izmijeniti. 

3.4. Određivanje strukture rada 

Nakon prvog pregleda prikupljene literature potrebno je sačiniti teze koje će 
predstavljati osnovu za pisanje rada. Teze odražavaju strukturu budućeg rada i 
istovremeno predstavljaju plan njegove izrade. U ovoj fazi se utvrđuju: redoslijed 
izlaganja tematike, svi dijelovi i poddijelovi rada, te prostor koji će pojedinim 
dijelovima biti posvećen u radu. U toku izrade rada, kada student na osnovu detaljnog 
proučavanja literature i konsultacija sa mentorom stekne bolji uvid u problematiku o 
kojoj piše, moguće je da dođe do djelimične izmjene prvobitno sačinjene strukture. 

3.5. Uloga mentora 

Mentor ima izuzetno značajnu ulogu u svim fazama izrade rada. Povremene 
konsultacije sa mentorom mogu značajno ubrzati proces izrade i doprinijeti kvalitetu 
rada. Dužnost mentora je da pomogne studentu pri izboru teme, da preporuči izvore 
koje će koristiti i da ga uputi na metodologiju koju treba primijeniti. Mentor će 
takođe, u slučaju da se ukaže potreba, pomoći studentu u koncipiranju strukture rada, 
formulisanju naslova i rješavanju određenih dilema i poteškoća koje se mogu pojaviti 
prilikom istraživanja ili razrade odabrane tematike. 



5 R. Zelenika, op.cit., p. 455 

4. OSNOVNI ELEMENTI RADA 



4.1. Naslovna stranica 

Naslovna stranica je prva stranica rada koja treba da pruži osnovne podatke o 
autoru i radu. Iz tog razloga naslovna stranica obavezno treba da sadrži slijedeće 
elemente: 

• ime i prezime autora/studenta, 

• broj indexa, 

• naslov rada, 

• naznaka vrste rada - „seminarski rad“ ili „diplomski rad“, 

• naziv visokoškolske institucije (fakultet i univerzitet), 

• naziv predmeta, 

• akademska titula, ime i prezime mentora, 

• mjesto, mjesec i godina predaje rada. 

Ne preporučuje se na naslovnoj stranici navoditi druge podatke, niti stavljati 
bilo kakve ilustracije. Obavezni elementi treba da budu na odgovarajući način 
raspoređeni na naslovnoj stranici. Naslovna stranica ne označava se rednim brojem. 

Diplomski rad dodatno sadrži vanjsku ili omotnu stranicu, odnosno korice 
koje dolaze prije naslovne stranice. Na koricama se navode slijedeći podaci: 

• ime i prezime autora/studenta, 

• naslov rada, 

• naznaka „diplomski rad“, 

• mjesto, mjesec i godina predaje rada. 

4.2. Predgovor 

Predgovor nije obavezan dio ni seminarskog niti diplomskog rada. Po pravilu, 
predgovor je svojstven radovima i djelima koji su znatno većeg obima nego stručni 
radovi na dodiplomskom studiju. Ukoliko rad sadrži predgovor, mjesto predgovora je 
na samom početku rada poslije naslovne stranice. 

Predgovor predstavlja „preliminarno objašnjenje značenja i motiva djela“ 6 . U 
predgovoru autor obično navodi motive i razloge zbog kojih se opredijelio da piše o 
određenoj temi, ukazuje na ciljni auditorijum kojem je rad namijenjen, opisuje uslove 
i prilike u kojima je rad nastao, objašnjava eventualne poteškoće i ograničenja na koja 
je nailazio tokom izrade rada, te na kraju izražava zahvalnost onima koji su mu pružili 
pomoć u radu. 

Ukoliko se student ipak odluči da u svoj rad uvrsti predgovor, predgovor treba 
biti srazmjeran obimu rada, što znači da ne treba biti duži od jedne stranice teksta. 

4.3. Sadržaj 

Sadržaj je obavezan dio svakog stručnog rada. Sadržaj predstavlja 
sistematizovan pregled strukture rada koji pruža osnovnu informaciju o dijelovima 
rada i mjestu na kojem se oni nalaze u radu. 

Elementi sadržaja su: 

• glavni naslovi i podnaslovi, 

• numeracija naslova i podnaslova (treba biti ista kao u tekstu rada), 

• redni brojevi početnih stranica svih dijelova rada. 

Za stručne radove manjeg obima kao što su seminarski i diplomski radovi, 
sadržaj ne treba da ima više od četiri do pet glavnih naslova. 

Sadržaj se najčešće nalazi na početku rada - prije uvoda, a poslije predgovora 
(ако rad ima predgovor) ili poslije naslovne stranice (ако rad nema predgovor). 

4.4. Uvod 

Tekst seminarskog i diplomskog rada obavezno započinje uvodom. Cilj uvoda 
je da kod čitaoca pobudi interesovanje i da ga preliminamo upozna sa tematikom koja 
se obrađuje u radu. Uvod stoga treba da bude kratak (jedna do dvije stranice teksta), 
jezgrovit, jasan, informativan i interesantan. 



6 Tomislav Salitrežić i Miroslav Žugaj, Uvod u znanstvenoistraživački rad, III izdanje (Varaždin: 
Fakultet organizacije i informatike, 1982.), p. 284 

Mišljenja o sadržaju uvoda nisu sasvim usaglašena, ali se većina autora slaže 
da treba nastojati da se uvodnim razmatranjima obuhvate slijedeći elementi: 

• definisanje problema i predmeta istraživanja, 

• određivanje osnovnog cilja istraživanja, 

• postavljanje osnovne hipoteze i eventualno pomoćnih hipoteza, 

• navođenje metoda primijenjenih u istraživanju, 

• opisivanje sadržaja pojedinih dijelova rada, 

• ocjenjivanje dosadašnjih istraživanja u datoj oblasti, 

• navođenje osnovnih izvora informacija, 

• ukazivanje na teorijski i praktični značaj obrade izabrane tematike. 

Ukoliko rad nema predgovor, uvod dodatno sadrži elemente koji se obično 

navode u predgovoru i o kojima je prethodno bilo govora. 

Premda se nalaze na samom početku rada, predgovor i uvod se po pravilu pišu 
posljednji, kada su ostali dijelovi rada već napisani. 

Ukoliko se rad ne sastoji u čisto teorijskom objašnjavanju određene tematike, 
već se zahtijeva preduzimanje istraživanja, uvod treba da sadrži i kratke metodološke 
napomene. 

Metodološke napomene: 

Zadatak koji stoji pred studentom jeste rješavanje određenog problema u 
izabranoj stručnoj oblasti; stoga istraživanje počinje formulacijom problema. Problem 
treba formulisati u obliku pitanja. Sve ono što slijedi je traženje pravog odgovora na 
to pitanje. 

Primjer problema istraživanja: 

Da li se i po čemu savremeni regionalizam razlikuje od ranijih 
regionalizama u ekonomskoj istoriji? 



Cilj istraživanja se uvijek mora vezati uz postavljeni problem. Cilj istraživanja 
je da se otkrije ono što smo definisali kao nepoznato, kao problem. Cilj može biti 
pragmatički - da se ustanove koristi koje mogu proizaći iz rezultata istraživanja, ili 
može biti naučni - da se pruži opšti uvid u neku pojavu ili proces, da se objasne 
uzročno-posljedične zavisnosti, da se predvide buduća kretanja . 7 

7 Miroslav Vujević, Uvođenje u znanstveni racl na području društvenih znanosti, Četvrto izmijenjeno i 
dopunjeno izdanje, (Zagreb: Informator, 1990.), p. 61 

Primjer cilja istraživanja: 

Istraživanje je provedeno sa osnovnim ciljem da se rasvijetle 
uzroci, opišu karakteristike i ustanove tendencije u razvoju savremenih 
integracionih procesa. 



Na osnovu problema istraživanja definiše se predmet istraživanja, a na osnovu 
problema i predmeta postavlja se glavna hipoteza. Hipoteza je određena tvrdnja 
(pretpostavka) koja treba da objasni neku pojavu i koju korištenjem odgovarajućih 
metoda treba provjeriti i dokazati. Hipoteza je zapravo mogući odgovor na 
postavljeno pitanje u problemu. 

Primjer glavne hipoteze: 

U istraživanju se polazi od hipoteze da se novi val integracionih 
procesa u svjetskoj privredi koji je započeo 80-tih godina XX vijeka 
razlikuje od svih prethodnih - savremene integracione procese karakteriše 
veća dinamika, geografsko proširivanje u kontinentalnim razmjerama, 
produbljavanje u smislu stremljenja ka višim stepenima integracije, te 
relativno pozitivno djelovanje na globalne ekonomske odnose. 



Nakon što se forumuliše hipoteza, istraživanje se usmjerava na njeno 
provjeravanje. Dobra hipoteza je relevantna, jednostavna, provjerljiva i adekvatna 
predmetu istraživanja. 8 



4.5. Razrada teme 



Glavni dio rada odnosi se na razradu izabrane teme. Ovaj dio zauzima najviše 
prostora u radu i obično je podijeljen na više užih dijelova. Preporučuje se da se 
izlaganje tematike rasporedi u tri osnovna dijela 9 od kojih svaki može imati više 
poddijelova: 

1. Istorijsko-teorijski, retrospektivni ili eksplikativni dio 

U prvom dijelu izlaže se istorijat nastanka određenog problema, upućuje na 
dosadašnja istaživanja i navode postojeće teorijske spoznaje o problemu. 



s Više o metodologiji istraživanja - problemu, cilju, hipotezi, metodama i dr. - vidjeti u: „Metodologija 
i tehnologija izrade znanstvenog i stručnog djela“ autora Ratka Zelenike i „Uvođenje u znanstveni 
rad u području društvenih znanosti“ autora Miroslava Vujevića. 

9 Podjela je preuzeta iz: Ratko Zelenika, Metodologija i tehnologija izrade znanstvenog i stručnog 
djela, Treće izmijenjeno i dopunjeno izdanje, (Rijeka: Ekonomski fakultet Sveučilišta u Rijeci, 
1998.), pp. 292-293 

2. Analitičko-eksperimentalni dio 

U drugom dijelu izlažu se činjenice, informacije, podaci, zapažanja i ideje do 
kojih se došlo na osnovu vlastitih istraživanja ili na osnovu analize tuđih istraživanja, 
a u svrhu potkrepljivanja postavljene hipoteze. 10 

3. Perspektivni dio 

U trećem dijelu predlažu se konkretna rješenja problema ili se nastoji 
predvidjeti daljnji razvoj situacije u pogledu izloženog problema. 

U glavnom dijelu, zbog njegove obimnosti, najviše dolaze do izražaja osobine 
rada. Stoga je pri pisanju glavnog dijela potrebno obratiti pažnju na određene principe 
kao što su 11 : 

• kratkoća i jezgrovitost; 

Treba nastojati da se izlaganje ne počinje suviše iz daleka, da se iznosi samo 
ono što je neposredno vezano za temu i što je značajno, da se izbjegavaju opširna 
objašnjenja i ponavljanja. 

• skladnost i jedinstvo dijelova; 

Dijelovi moraju biti srazmjemi, usklađeni i logički povezani u jedinstvenu 
cjelinu. Svi dijelovi treba da budu usmjereni na objašnjavanje i rješavanje 
postavljenog problema. 

• adekvatno isticanje; 

Isticanje se postiže posvećivanjem određenog prostora i davanjem određenog 
mjesta u redoslijedu izlaganja. Važnije konstatacije treba da dobiju više prostora i da 
budu stavljene na posljednje mjesto, manje važne dobiće manje prostora i biti 
stavljene na prvo mjesto itd. 

• pravilno rasuđivanje; 

Svaki stav mora biti obrazložen i argumentovan. Pri tome treba voditi računa 
da se ne uzimaju u obzir samo argumenti koji idu u prilog postavljenoj tezi. Od 
studenta se zahtijeva da navede različita mišljenja i nalaze, ukoliko postoje, da ih 
uporedi, da kritički razmišlja i da ne slijedi slijepo mišljenja autoriteta. 

• navođenje primjera; 

Poželjno je da izneseni stavovi budu praćeni adekvatnim primjerima - 
hipotetičkim primjerima ili stvarnim primjerima preuzetim iz raznih dokumenata, 
knjiga ili prakse. 

10 Midhat Šamić, Kako nastaje naučno djelo, Četvrto izdanje, (Sarajevo: Svjetlost, 1977.), p. 77 

11 Ibid.,pp. 18-22 

• adekvatan omjer vlastitog i tuđeg teksta; 

Treba voditi računa o srazmjeri između sopstvenog i tuđeg materijala, da 
tuđi materijal,... ne bi prevazišao osnovni, sopstveni materijal .“ 12 

• stilska, gramatička i pravopisna korektnost. 

Rad treba da bude pisan jednostavnim, jasnim i konciznim stilom, te da bude 
gramatički i pravopisno korektan. Student obavezno treba da prilikom pisanja koristi 
pravopis svog maternjeg jezika. 

Pisanje teksta obično započinje od glavnog dijela, dok se uvod i zaključak 
ostavljaju za kraj. Pri tome se preporučuje da se najprije napiše koncept, odnosno prva 
verzija rada o kojoj se može diskutovati sa mentorom, a zatim da se radi revizija 
koncepta i piše konačan tekst. 

4.6. Zaključak 

Zaključak je završni dio stručnog rada. U zaključku se na koncizan, jezgrovit, 
precizan i logičan način iznose rezultati i spoznaje do kojih se došlo u obradi teme . 13 
Zaključak sadrži odgovore na postavljena pitanja u uvodu, u njemu se potvrđuje ili 
odbacuje glavna hipoteza. U zaključku se ponavljaju najvažnije konstatacije i stavovi 
iz glavnog dijela rada, vodeći računa da se ne koriste iste formulacije i iste rečenice. 

Zaključak ne smije sadržati tabele i ilustracije. Po pravilu, u zaključak se ne 
uvrštavaju citati niti fusnote. 

Zaključak se piše na posebnoj stranici, a njegova dužina treba da se kreće od 
jedne do dvije stranice teksta. 

4.7. Literatura 

Detalji svih citiranih dokumenata navode se na kraju rada, u dijelu pod 
naslovom ,,Literatura“. U ovu listu se ne uključuje niti jedan drugi dokument izuzev 
direktno citiranih/parafraziranih izvora. 



12 Mirko Puljić i Stiepo Andrijić, Metodologija i tehnika izrade seminarskog i diplomskog rada, 
(Sarajevo: Ekonomski fakultet Univerziteta u Sarajevu, 1987.), p. 1 1 

13 R. Zelenika, op.cit., p. 466 

5. PISANJE TEKSTA I TEHNIČKA OBRADA RADA 



Tehnička obrada predstavlja završnu fazu izrade seminarskog i diplomskog 
rada, u kojoj posebnu pažnju treba obratiti na sistematičnost i preglednost rada, te 
jezičko-stilska pravila pisanja. Tehnička obrada rada obuhvata: 

• izradu korica i naslovne stranice, 

• izradu sadržaja, 

• pisanje teksta na računaru, 

• citiranje literature, 

• izradu ilustracija, 

• izradu priloga, 

• pravljenje popisa korištene literature, 

• pravljenje popisa ilustracija, 

• numerisanje stranica, 

• prijelom, štampanje i uvezivanje rada. 

5.1. Korice i naslovna stranica rada 

Korice i naslovnu stranicu rada treba napisati pregledno sa standardizovanim 
rasporedom elemenata. Svi elementi korica rada se pišu velikim slovima tipa Times 
New Roman, veličine 14 pts, bold stilom, centrirani. Izuzetak je naslov rada koji se 
ističe i piše slovima veličine 16 pts. 

Elementi naslovne stranice rada takođe se pišu slovima tipa Times New 
Roman, veličine 14 pts, bold stilom, i to institucija i oznaka vrste rada velikim 
slovima, a podaci o mentoru, predmetu, studentu, mjesto i datum malim slovima. 
Naslov se piše velikim slovima veličine 16 pts. 

Korice i naslovna stranica ne treba da sadrže nikakve grafičke dodatke. 

5.2. Sadržaj 

Pošto sadržaj predstavlja tekstualno-numerički pregled dijelova rada, piše se 
nakon završetka pisanja teksta i obilježavanja rednog broja stranica. U sadržaju treba 

navesti sva poglavlja i podpoglavlja označena decimalnim jedinicama, te broj stranice 
na kojoj se može pronaći početak navedenih cjelina. 

Riječ ,,sadržaj“ piše se velikim slovima tipa Times New Roman, veličine 
14pts, bold stilom, sa po jednim razmakom između slova, centrirano. Naslove 
poglavlja treba pisati velikim slovima veličine 12 pts, bold stilom, a naslove 
podpoglavlja s dvije i više decimalnih jedinica malim slovima veličine 12 pts, 
običnim stilom. Naslovi podpoglavlja treba da u odnosu na naslove poglavlja budu 
uvučeni udesno za pet do deset slovnih mjesta. 

Primjeri izrade korica, naslovne strane i sadržaja dati su u nastavku. 

Primjer korica rada: 



UNIVERZITET U SARAJEVU 
EKONOMSKI FAKULTET U SARAJEVU 



SNJEŽANA BRKIĆ 



SAVREMENI INTEGRACIONI PROCESI 
U SVJETSKOJ PRIVREDI 



DIPLOMSKI RAD 



SARAJEVO, JUNI 2006. 

Primjer naslovne stranice rada: 



UNIVERZITET U SARAJEVU 
EKONOMSKI FAKULTET U SARAJEVU 



SAVREMENI INTEGRACIONI PROCESI 
U SVJETSKOJ PRIVREDI 



DIPLOMSKI RAD 



Predmet: Međunarodna ekonomija 
Mentor: Prof. dr. Dragoljub Stojanov 
Student: Snježana Brkić 

Indeks br. 128/2005 

Studij: Ekonomija 

Smjer: Međunarodna ekonomija 



Sarajevo, juni 2006. 

Primjer sadržaja rada: 



S ADRŽ A J 

Stranica 

1. UVOD 1 

2. PERIODI REGIONALIZMA U SVJETSKOJ PRIVREDI 2 

2.1. Integracioni procesi u istorijskoj perspektivi 2 

2.1.1. Razvoj integracionih procesa do Drugog svjetskog rata 3 

2.1.2. Haberlerovo „doba integracija“ 4 

2.2. "Novi regionalizam" 6 

2.2.1. Uzroci pojave "novog regionalizma" 7 

2.2.2. Osnovne karakteristike savremenih integracionih procesa 9 

3. NAJVEĆE EKONOMSKE INTEGRACIJE U SVIJETU 11 

3.1. Ekonomske integracije zapadnoevropskih zemalja 12 

3.2. Sjevernoamerička zona slobodne trgovine 16 

3.3. Integracije u Latinskoj Americi 18 

4. TENDENCIJE U RAZVOJU INTEGRACIONIH PROCESA 20 

4. 1 . Tri trgovinska bloka 20 

4.1.1. "Evropska kuća" 21 

4.1.2. Zapadna hemisfera 23 

4.1.3. Istočnoazijski blok 25 

4.2. Transkontinentalne inicijative 26 

5. ZAKLJUČAK 28 

PRILOZI 29 

LITERATURA 31 

POPIS TABELA 32 

POPIS GRAFIKONA 33 

5.3. Pisanje teksta 



Seminarski i diplomski radovi pišu se na računaru na stranicama formata A4 
(210 х 297 mm). Prored u tekstu rada treba biti 1,5 izuzev u fusnotama gdje se koristi 
jednostruki prored. Prilikom odabira tipa slova (,,fontova“) treba izbjegavati 
korištenje ekstravagantnih tipova slova ili više tipova slova u radu. 

Radi postizanja veće preglednosti rada preporučuje se za pisanje teksta 
koristiti slova tipa Times New Roman veličine 12 pts. Za fusnote potrebno je odabrati 
veličinu slova 10 pts. Lijeva margina treba biti tri do četiri centimetra radi uvezivanja 
rada, a ostale margine dva centimetra. 

Prilikom pisanja naslova i podnaslova preporučuje se slijedeće: 

Naslove poglavlja (npr.: 1., 2., 3., ...) treba pisati velikim slovima veličine 14 
pts, bold. 

Naslove podpoglavlja sa dvije decimalne jedinice (npr.: 1.1., 1.2., 1.3., ...) 
treba pisati malim slovima veličine 12 pts, bold. 

Naslove podpoglavlja sa tri i više decimalnih jedinica (npr. 1.2.1, 1.2. 1.1.) 
treba pisati malim slovima veličine 12 pts, bold. 

Sve gore navedene naslove treba pisati uvučeno od lijeve margine za pet do 
deset slovnih mjesta. 

Primjer pisanja naslova i podnaslova: 



2. PERIODI REGIONALIZMA U SVJETSKOJ PRIVREDI 

/tekst/ 

2.1. Integracioni procesi u istorijskoj perspektivi 

/tekst/ 

2.1.1. Razvoj integracionih procesa do Drugog svjetskog rata 



Tekst se piše u pasusima koje je potrebno formulisati i međusobno odvojiti 
prilikom pisanja radi postizanja veće preglednosti rada. To je moguće učiniti na dva 
načina: 

- evropskim sistemom pismenog oblikovanja pasusa prema kojem se prvi 
redak uvlači udesno od lijeve margine za pet do deset slovnih mjesta. Broj 
uvučenih slovnih mjesta treba biti jednak broju uvučenih slovnih mjesta u 
(pod)naslovu. Naredni pasus piše se u slijedećem redu sa uvučenim prvim 
retkom bez preskakanja redova tj. pravljenja razmaka. 

Primjer pisanja pasusa evropskim sistemom: 

2.2. „Novi regionaIizam“ 14 

Aktuelni val regionalizma, tzv. "drugi regionalizam" kako ga 
Bhagwati naziva ili još bolje "novi regionalizam" kako su ga nazvali neki 
savremeni ekonomisti, započeo je u drugoj polovini 80-tih godina i 
proširio se svijetom u daleko većoj mjeri nego ijedan prije. Procesom 
regionalnog integrisanja obuhvaćeni su gotovo svi kontinenti i gotovo sve 
zemlje. 

Proces, međutim, ne pokazuje znake posustajanja. Do danas je pri 
GATTAVTO registrovano preko 200 RTA, od kojih je više od 150 na 
snazi. Većina važećih aranžmana zaključena je u posljednjih deset godina. 



- američkim sistemom pismenog oblikovanja pasusa prema kojem se pasusi 
pišu bez uvlačenja prvog retka. Zbog toga se naredni pasus piše nakon 
razmaka od jednog reda. 

Primjer pisanja pasusa američkim sistemom: 

2.2. „Novi regionalizam“ 

Aktuelni val regionalizma, tzv. "drugi regionalizam" kako ga Bhagwati 
naziva ili još bolje "novi regionalizam" kako su ga nazvali neki savremeni 
ekonomisti, započeo je u drugoj polovini 80-tih godina i proširio se 
svijetom u daleko većoj mjeri nego ijedan prije. Procesom regionalnog 
integrisanja obuhvaćeni su gotovo svi kontinenti i gotovo sve zemlje. 



14 Snježana Brkić, Savremeni integracioni procesi u svjetskoj privredi: uzroci, karakteristike i 
tendencije, magistarski rad, (Sarajevo: Ekonomski fakultet u Sarajevu), mart 2003. 

Proces, međutim, ne pokazuje znake posustajanja. Do danas je pri 

GATT/WTO registrovano preko 200 RTA, od kojih je više od 150 na 

snazi. Većina važećih aranžmana zaključena je u posljednjih deset godina. 

Prostor između (pod)naslova dijelova rada i početka ili kraja pasusa treba 
iznositi najmanje jedan red bez obzira na primijenjeni sistem pismenog oblikovanja 
pasusa. Pasus ne može sadržavati samo jednu rečenicu. 

Prilikom pisanja rada na računaru treba obratiti pažnju na sljedeće: 

• iza svake riječi treba biti jedan razmak; 

• iza svakog znaka interpunkcije (tačka, upitnik, uzvičnik, zarez, dvotačka, 
tačka zarez) slijedi jedan razmak; 

• znakovi interpunkcije, znak za postotak i sl. pišu se zajedno s riječju ili 
brojem iza kojeg slijede tj. bez razmaka; poslije tih znakova u rečenici 
slijedi jedan razmak; 

• skraćenice mjerne jedinice i oznake valutne jedinice odvojene su jednim 
razmakom od broja koji im prethodi i razmakom od riječi koja slijedi; 

• navodnici na početku navoda i otvorena zagrada pišu se zajedno sa riječju 
ispred koje se nalaze tj. bez razmaka; navodnici na kraju navoda i 
zatvorena zagrada pišu se zajedno sa riječju iza koje se nalaze tj. bez 
razmaka; 

• ako iza neke riječi dolazi tekst u zagradi, između te riječi i početka zagrade 
stavlja se jedan razmak; 

• crtica se piše zajedno s riječima između kojih stoji, ako se radi o složenici 
(Primjer: društveno-ekonomski), a odvojeno ako se koristi u neku drugu 
svrhu ( Primjer : „Drugi regionalizam - kako ga Bhagwati naziva...“); 

• skraćenice u tekstu se pišu u maloj zagradi nakon navođenja njihovog 
punog značenja, a onda se u daljem tekstu koristi samo skraćenica; 
(Primjer pisanja skraćenice u tekstu: „Svjetska trgovinska organizacija 
(WTO) osnovanaje 1. januara 1995. godine. WTO je...“) 

• ako se datum piše samo arapskim brojevima iza svakog broja se piše tačka 
i ostavlja jedan razmak; (Primjer pisanja datuma: 15. 12. 2005.) 

• za isticanje pojedinih dijelova teksta preporučuje se koristiti kurziv (italic 
slova); 

• za pisanje formula preporučuje se upotreba editora formula. Svaka formula 
se označava malom zagradom u kojoj stoji broj poglavlja i redni broj, i 
koja se stavlja uz desnu marginu (npr. 1.5). Za sve simbole iz formule 
potrebno je dati objašnjenje, odnosno napisati koju varijablu simbol 
označava. 



Primjer pisanja formule : 



Rppp=Plc/Pusd 


(1.5.) 


gdjeje: 

Rppp - kurs dolara u lokalnoj valuti 
Plc- cijena neke robe u lokalnoj valuti 
Pusd - cijena neke robe u dolarima u SAD-u 





5.4. Citiranje i parafraziranje 



„Pod citiranjem se podrazumijeva od riječi do riječi pismeno ili usmeno 
navođenje tuđih dijelova teksta ili riječi koje se mogu izvorno provjeriti“ 15 . Ukoliko u 
pripremi seminarskog ili diplomskog rada student koristi ili navodi rad drugog autora, 
znači da citira nečije ideje. 

Primjer citiranja: 

“Savremene su integracije u najširem smislu motivirane 
ekonomskim, političkim, pa i vojnim razlozima.” 16 



Parafraziranje označava navođenje informacija ili ideja drugih autora svojim 
riječima i stilom. 

Prim je r parafrazi ran ja: 

A. Bogunović smatra da savremene integracije mogu biti 



motivirane ekonomskim, političkim ili vojnim razlozima. 



17 



Ukoliko je tekst ili pasus koji student želi citirati veoma dug, a potrebne su mu 
informacije iz prvog i posljednjeg dijela, onda se koristi citiranje uz izostavljanje 
riječi ili pasusa. 



15 R. Zelenika, op.cit., p. 481 

16 Aleksandar Bogunović, Ekonomske integracije i regionalna politika, (Zagreb: Ekonomski fakultet 
Sveučilišta u Zagrebu; Pula: Fakultet ekonomije i turizma "Dr. Mijo Mirković"; Zagreb: Mikrorad 
d.o.o., 2001.), p. 53 

17 A. Bogunović, op.cit., p. 53 

Primjer citata uz izostavljanje pasusa: 

„Takva nastojanja mogla bi u najmanju ruku liberalizovati trgovinu 
u određenoj mjeri ... i možda bi čak mogla podstaći druge nacije da 
nastave sa multilateralnom liberalizacijom ." 18 



Prilikom navođenja citata dozvoljeno je i pravljenje manjih izmjena u 

citatima. Te izmjene moraju biti označene uglatim zagradama. 

Primjer citata sa manjim izmjenama: 

“Oživljavanje snaga regionalizma [regionalnog ekonomskog 
integrisanja] poticalo je od frustracije sporim tempom multilateralne 
trgovinske liberalizacije .” 19 



Citati mogu biti uključeni u rečenicu. 

Primjer citata uključenog u rečenicu: 

Djelimična (segmentarna) integracija odnosi se na “različite oblike 
djelomičnog povezivanja nacionalnih privreda kod čega zemlje zadržavaju 
samostalnost djelovanja, kako prema unutra, tako i prema trećim 
zemljama ”. 20 



5.5. Plagijarizam 



“If уои steal from one author, it's plagiarism; if уои steal from тапу, it's 
research ." 21 

Plagijarizmom se smatra korištenje tuđih riječi, ideja ili informacija, bez 
navođenja izvora, tj. predstavljanje tuđih ideja svojima. Plagijarizam je ozbiljan 
akademski prekršaj koji podliježe strogim sankcijama. Da bi izbjegli plagijarizam, 
studenti moraju u svom radu koristiti navođenje izvora (referenciranje) direktno 
preuzetih riječi, ideja, komentara (citata), kao i indirektnih zamisli i zaključaka 
(parafraza) drugih autora. 



ls William R. Cline, Intemational Economic Policy in the 1990s, (Cambridge: Massachusetts Institute 
of Technology, 1994.), p. 78 

19 Ibid., p. 76 

20 Ljubomir Baban i Goran Marijanović, Međunarodna ekonomija, III izmijenjeno i dopunjeno izdanje, 
(Osijek: Ekonomski fakultet u Osijeku, 1998.), p. 362 

21 Wilson Mizner, “U.S. playwright", In: The Oxford dictionary of quotations, (Oxford; New York: 
Oxford University Press, 1996.), p. 478 

5.6. Referenciranje 



Student ima pravo koristiti tuđe riječi, ideje i informacije u svom seminarskom 
i diplomskom radu, ali mora naznačiti da te ideje i informacije nisu njegove. To se 
postiže tačnim navođenjem izvora preuzetih podataka i naziva se referenciranje. 

Puna informacija o korištenom izvoru naziva se bibliografska referenca. 
Referenca predstavlja informaciju koja je potrebna čitatelju pri prepoznavanju i 
lociranju korištenog izvora. Referenca podrazumijeva detaljne informacije o izvoru 
kao npr. ime autora, naziv djela, izdanje, izdavač, mjesto i godina izdanja i sl. 
Osnovno pravilo pri navođenju korištenih izvora je da reference moraju biti tačne, 
kompletne i dosljedno korištene. 

Reference treba navesti, ako se u tekstu koriste: 

• direktni citat iz drugog izvora, 

• parafrazirani tekst, 

• informacija dobivena iz druge studije, 

• statistički podatak, 

• teorija ili ideja drugog autora, ili 

• činjenica koja ne spada u opće znanje. 

5.6.1. Bibliografski (referensni) sistemi 

Postoje različiti sistemi (stilovi) referenciranja korištenih izvora. Različiti 
sistemi referenciranja se koriste u različitim studijskim područjima, ali i kod izdanja 
ili izdavača unutar istog studijskog područja. 

Najčešće korišteni sistemi referenciranja su: 

• sistemi ,,autor-datum“ - kao što su Harvard sistem, APA, MLA 22 i dr.; 

• numerički sistemi - kao što su Chicago, Turabian, Vancouver, Footnote, 
Oxford Style 23 . 

Postoje tri osnovne razlike između sistema ,,autor-datum“ i numeričkih 
sistema: način citiranja materijala u tekstu, mjesto datuma objavljivanja u referenci i 

22 University of South Australia. "Referencing using the Harvard author-date system”. 
http://www.unisanet.unisa.edu.au/learningconnection/student/learningAdvisors/documents/harvard 
-referencing.pdf (pristupljeno 10. 12. 2006.) 

23 British Standard Institution, Recommendation for citing and referencing published materials: BS 

5605: 1990. London, UK:BSI, 1999., p. 6 

način uređivanja liste referenci. 24 U ovom uputstvu opredijelili smo se za 
predstavljanje oba sistema, autor-datum (Harvard) i numeričkog sistema 
referenciranja. Smatramo da je važno upoznati studente sa načinom upotrebe obje 
vrste sistema, jer će se u svom budućem radu susretati sa različitim načinima 
referenciranja. Pri izradi rada, prije nego student počne navoditi korištenu literaturu, 
treba se konsultovati sa mentorom o izboru bibliografskog sistema koji preferira 
određena katedra. 

5.6.1.1. ,,Autor-datum“ sistem referenciranja 

Harvard sistem se često naziva i „autor-datum” sistem, budući da se koristi 
kao osnova citiranja u tekstu. Pri navođenju korištenog izvora potrebno je u zagradi 
navesti slijedeće detalje: prezime autora, godinu izdavanja i broj stranice. Zagrada se 
stavlja odmah nakon završenog citata (parafraze) ili na kraju rečenice. Broj stranice se 
navodi u zagradi samo u slučaju korištenja direktnog citata iz originalnog izvora, 
sumiranja ideje sa posebne stranice ili kopiranja tabela, dijagrama, grafikona. 

Primjer Harvard sistema referenciranja u tekstu : 

“Oživljavanje snaga regionalizma poticalo je od frustracije sporim 

tempom multilateralne trgovinske liberalizacije.” (Cline,1994. p. 76.) 



Potpuni bibliografski detalji citata (parafraze) navedenih unutar teksta izlistani 
su u Literaturi na kraju rada, iza dodataka. Literatura treba biti uređena abecednim 
redom (po prezimenu prvog autora). Knjige, članci časopisa i elektronski izvori 
navedeni su zajedno u Literaturi tj. ne nalaze se na posebnim listama. 

Osnovna shema citiranja reference u Literaturi: 

Prezime autora, inicijali (godina izdavanja). Naziv publikacije. Izdanje. 

Mjesto izdavanja: Izdavač. 



5.6.1.2. Numerički sistem referenciranja 



Kod numeričkog sistema referenciranja (Chicago, Turabian, Vancouver, 
Oxford) postoje dva podsistema (načina) referenciranja štampane i elektronske građe, 



24 University of Warwick, "Guide to Bibliographic Citation and Referencing” 
http://www2.warwick.ac.uk/services/librarv/usingthelibrary/guidespublications/bib cit/ 
(pristupljeno 15. 01. 2006.) 

а to su fusnota i endnota. Fusnote i endnote su veoma slične: u oba slučaja upisuje se 
broj reference odmah nakon navedenog citata ili parafraze u gomjem uglu kao 
superscript. Za fusnote ovi brojevi mogu biti pisani hronološkim redoslijedom od 
početka do kraja rada ili ponovno prebrojani na svakoj novoj stranici. Za endnote 
brojevi su uvijek pisani hronološkim redoslijedom od početka do kraja rada (ili 
poglavlja). Pri korištenju fusnote puna informacija o izvom preuzetog teksta se uvijek 
nalazi na dnu stranice na kojoj se nalazi taj tekst, dok se u slučaju korištenja endnote 
puna informacija o izvoru nalazi na listi referenci na kraju poglavlja ili na kraju rada. 

U ovom uputstvu fokusirat ćemo se na podsistem referenciranja uz pomoć 
fusnote. 

Knjiga (jedan autor): 

5 Paul Krugman, The Age of Diminished Expectations: U.S. Economic Policy in 1990's, 3rd ed., 
(Cambridge: MIT Press, 1997.), p. 213 

Knjiga (dva autora): 

s Paul A. Samuelson and William D. Nordhaus, Ekonomija, (Zagreb: Mate, 1992.), p. 234 

Knjiga (više od tri autora): 

9 John Smith et al, The History of the Worlcl Wide Web, 2nd ed., (Chicago: University of Chicago Press, 
2004.), p. 267 

Knjiga (priređivač): 

I David L. Baumer, ed., Cyberlaw and E-Commerce, (Boston: McGraw Hill, 2002.), pp. 46-47 

Zbornik/zbirka radova: 

4 Chris Heller and Andrea Gottlieb, "Gender roles in Society”, In: Cross - Cultural Perspective, ed. 
Sherry Collier, (Louisville: Pilgrim Press, 2001.), pp. 45-56 

Clanak u časopisu: 

3 Joanie Harker, "The Rise of the Urban Middle Class”, Journal ofUrban Renewal, no. 45 (1985.), pp. 
35-56 

Enciklopedija ili leksikon: 

" Ivone Chilvers, "Funk art”, In: The Oxford dictionary of20th сепШгу art, (Oxford: Oxford University 
Press, 1998.), pp. 221-222 

Zvanični dokumenti (propisi, odredbe, zakoni, izvještaji vlade...): 

II U.S. Department of Agriculture, Irrigation: a National Research Plan, (Washington, DC: GPO, 
2001.), p. 34 



25 Harvard Business School, Citation Guide for HBS Students: 2005-2006. academic уеаг, (Boston, 
MA: Harvard Business School, 2005.), p. 6 

Rad sa konferencije ili rad u zborniku: 



6 Jan Rantanen, „Demographic trends in the global workforce“, In: Ageing and health: a global 
challenge for the 21st century. Proceedings of a WHO Symposium. Kobe, 10-13 november 1998. 
(Geneva: World Health Organization), pp. 38-42 

Elektronski izvori/ internet: 



10 Danny Sullivan, "Boolean searching", Search Engine Watch, 

http://www.searchenginewatch.com/facts/article/2155991.html (pristupljeno 18. 02. 2003.) 

Clanak iz časopisa iz elektronske baze podataka: 



7 Monica Roman, „Son of NAFTA?“, Business Week, December 12, 2003, http://www.epnet.com/ 
(pristupljeno 12. 05. 2005.) 



U fusnoti se nalaze detalji citirane reference, a puni bibliografski detalji su 
navedeni u Literaturi na kraju rada. Literatura bi trebala biti uređena abecednim 
redom (po prezimenu prvog autora). 

Osnovna shema citiranja reference u Literaturi: 

Prezime autora, puno ime autora. Naziv publikacije. Izdanje. Mjesto 
izdavanja: Izdavač, godina izdavanja. 



Pri upotrebi fusnota koriste se latinski izrazi, kako bi se izbjeglo prekomjerno 
ponavljanje već pomenutih izvora. 

1. op.cit. (i.e. opus citatum, lat. - u radu citirano, navedeno djelo) 

Ova skraćenica se koristi u fusnoti za djelo koje je ranije citirano u radu. 
Skraćenica op. cit. koristi se nakon navođenja inicijala imena i punog prezimena 
autora, iza koje se upisuje broj stranice. 

Primjer: 

1. Midhat Samić, Kako nastaje naučno djelo, 4. izd., (Sarajevo: Svjetlost, 
1977.), p. 23 

2. Stiepo Andrijić i Mirko Puljić, Metodologija i tehnika izrade 
seminarskog i diplomskog rada, (Sarajevo: Ekonomski fakultet u 
Sarajevu, 1987.), p. 27 

3. M. Samić, op. cit., p. 32 



2. ibid. (i.e. ibidem, lat. - na istom mjestu) 

Ova skraćenica se koristi u fusnoti, kada se više citata iz istog izvora 
pojavljuje na istoj stranici rada. Nakon toga se citati refereiraju u istoj fusnoti, jedan 
iza drugoga. 

Primjer: 



1. Midhat Šamić, Kako nastaje naučno djelo, 4. izd., (Sarajevo: Svjetlost, 
1977.), p. 23 

2. ibid., p.123 

3. ibid., pp. 93-95 



Ukoliko nedostaju neki podaci koji se inače obavezno navode u referenci, u 
fusnoti se mogu koristiti slijedeće skraćenice: 

s.l. (i.e. sine loco - bez mjesta) - ukoliko nema tačnog podatka o mjestu izdanja; 
s.a. (i.e. sine anno - bez godine) - ukoliko nema tačnog podatka o godini izdanja; 
s.n. (i.e. sine nomine - bez imena izdavača) - ukoliko nema podatka o izdavaču; 

Za označavanje broja stranice sa koje potiče citat/parafraza koriste se u fusnoti 
slijedeće skraćenice: 

p (i.e. pagina) - označava broj stranice preuzetog teksta; 

pp. (i.e. paginae) - označava raspon stranica preuzetog teksta (pp. 23-45). 



Složena referenca: 

Ukoliko student navodi citat ili materijal koji je već citiran u odabranoj 
literaturi od strane nekog drugog autora, potrebno je navesti puni bibliografski zapis 
originalnog citata, kao i detalje publikacije iz koje je preuzeo dati citat. 

Primjer složene reference: 

Milivoje Panić, «International Economic Integration and the 
Changing Role of National Govemment», (Cambridge University Press, 
Cambridge, 1993.) p. 32 citirano u Dragoljub Stojanov, Međunarodne 
finansije u globalnoj ekonomiji. (Ekonomski fakultet u Sarajevu, Sarajevo, 
2000.) p. 392 



5.7. Ilustracije 

Ilustracije su sastavni dio rada, a upotrebljavaju se za jednostavnije i sažetije 
predstavljanje pojava koje su deskriptivno obrađene u tekstu. Ilustracije koje se 
najčešće upotrebljavaju u stručnim radovima su tablice, grafikoni i sheme. 

Tablica je sistematski pregled podataka o karakteristikama promatrane pojave 
koji su dobiveni gmpiranjem prikupljenih i obrađenih pojedinačnih podataka. 26 
Podaci koje sadrži tablica mogu biti prikazani i pomoću grafikona. Postoje različiti 

26 R. Zelenika, op.cit., p. 499 

načini grafičkog prikazivanja pojava. Izbor načina zavisi od potrebe da se neka veza 
između posmatranih pojava naglasi više od ostalih. Shemama se vrlo jednostavno 
mogu predstaviti pojave, postupci i odnosi između njih u zavisnosti od kreativnog 
rješenja autora. 

Svaka ilustracija u radu treba imati svoj redni broj i naslov, naznaku izvora 
podataka, i eventualne napomene. Redni broj se piše hronološki rednim arapskim 
brojevima nakon oznake za vrstu ilustracije (na primjer: Tablica 1). Pomoću rednog 
broja, ilustracija se povezuje sa tekstom rada tako što se nakon teksta u uglastoj 
zagradi navodi vrsta i redni broj ilustracije. Nakon rednog broja piše se naslov koji 
treba biti kratak, jasan i koji treba opisati suštinu onoga što je predstavljeno 
ilustracijom. Izvor podataka se navodi ispod ilustracije prema opisanim pravilima 
referenciranja. Ako se u ilustraciji navode podaci koje je autor sam obradio, potrebno 
je na kraju izvora u zagradi navesti „obradio autor“. Kada je potrebno dati objašnjenje 
vezano za naslov ili sadržaj ilustracije, koristi se napomena koja se piše ispod 
ilustracije, a prije izvora podataka.) 

Vrstu i redni broj ilustracije treba pisati slovima veličine 12 pts, dok naslov 
treba biti napisan slovima iste veličine, bold. Izvori i napomene u ilustracijama pišu se 
slovima veličine 10 pts, dok se veličina slova za podatke sadržane u ilustraciji 
prilagođava prema potrebi (obično se koristi veličina slova 1 1 ili 12 pts). 

Primjer tablice: 



Tablica 1: Intra- i inter-regionalna trgovina: EU, Sjeverna Amerika i Istočna 
Azija u 1992. godini 



Trgovina sa: 


Evropska 


Sjeverna 


Istočna 


(u % od ukupnog izvoza i uvoza) 


unija 


Amerika 


Azija 


Evropska unija 


59,8 


8,0 


8,0 


Sjeverna Amerika 


17,0 


38,9 


27,4 


Istočna Azija 


14,3 


22,9 


45,0 



Napomena: Podaci se odnose na ЕТЈ12. 

Izvor: Thomas D. Lairson i David Skidmore, International Political Есопоту: The Struggle for Power 



and Wealth, 2nd ed. (s.l.: Harcourt Brace College Publishers, 1997.), p. 161 

Primjer grafikona: 



Grafikon 1: Intra- i inter-regionalna trgovina: EU, Sjeverna Amerika i Istočna 
Azija u 1992. godini 



Intra- i inter-regionalna trgovina: EU, 
Sjeverna Amerika i Istočna Azija 




Izvor: Thomas D. Lairson i David Skidmore, International Political Есопоту: The Struggle for Power 
and Wealth, 2nd ed. (S.I.: Harcourt Brace College Publishers, 1997.), p. 161. 



Primjer sheme: 



Shema 1 : Elementi Nove ekonomije 




Izvor: P. G. McKeovvn, Information Teclmology and the Networked Есопоту, (Fort Worth: Harcourt 
College Publishers, 2001.), p. 15. 

5.8. Prilozi 



Prilikom izrade seminarskog i diplomskog rada često se javlja potreba da se 
nakon teksta u rad dodaju određeni prilozi kao što su na primjer: anketni upitnici, 
rezultati statističke analize, tablice sa podacima, primjeri transportnih dokumenata i 
sl. Svaki prilog treba imati redni broj, naslov, izvor podataka i eventualne napomene. 
Pravila pisanja i način povezivanja teksta sa prilogom su isti kao kod ilustracija. 

5.9. Popis korištene literature 

Poslije zaključka rada i priloga (ако ih ima) navodi se popis korištenih izvora. 
Na vrhu stranice piše se naslov ,,Literatura“ velikim slovima tipa Times New Roman, 
veličine 14 pts, bold stilom, centrirano. U nastavku se navode primjeri popisa 
literature prema Harvard i numeričkom sistemu. 



- 32 - 




27 

Primjer popisa literature prema Harvard izlaznom stilu : 



LITERATURA 



1. Atkinson R L et al (2000). Hilgard's introduction to psychology. 13th ed. Fort 
Worth, Harcourt College. 

2. Chilvers, I. (1998). Funk art. In: The Oxford dictionary of 20th сепШгу art. 
Oxford: Oxford University Press, p. 225 

3. Gray, A. and Vale, L. (2003). Economic evaluation for decision-making. In: 
Scott, A., Maynard, A. and Elliott, R., eds. Advances in health economics. 
Chichester: Wiley, pp. 59-75 

4. Human Rights and Equal Opportunities Commision. (1997). Bringing them 
home: report of the National Inquiry. Sydney: Human Rights and Equal 
Opportunities Commision 

5. Kim, J. (2001). Borrowing constrains and technology defusion: implications of 
intra-industry trade. USC Center for Law, Economics and Organizations 
[online] http://papers.ssrn.com/abstract id=340760 [pristupljeno 15. 09. 
2004.] 

6. Krugman, P. (1997). The Age of Diminished Expectations: U.S. Economic 
Policy in 1990' s. 3rd ed. Cambridge: MIT Press 

7. Lairson, T. D., and Skidmore D. (1997). International Political Есопоту: The 
Struggle for Power and Wealth. 2nd ed. [s.l.]: Harcourt Brace College 
Publishers 

8. Levy, J. S. (2005). The evolution of qualitative research in consumer behavior. 
Journal of Business Research. [ScienceDirect], 12 October, 5(58) pp. 341- 
347. Dostupno na http://www.sciencedirect.com [pristupljeno 14. jula 2005.] 

9. Metcalfe, A., Diaz, V. And Wagoner, R. (2003). Academy, technology, 
society and the market: four frames of reference for copyright and fair use. 
Portal: libraries and the academy. 3(2), pp. 191-206 



27 Literatura je navedena kako slijedi: 1. knjiga sa više od tri autora; 2.enciklopedija ili leksikon; 3. 
poglavlje u knjizi; 4. zvanični dokumenti (propisi, odredbe, zakoni, izvještaji vlade...); 5. elektronski 
izvori / internet; 6. knjiga sa jednim autorom; 7. knjiga sa dva autora; 8. članak iz časopisa preko 
elektronske baze podataka; 9. članak u časopisu; 10. rad sa konferencije ili rad u zborniku radova; 
11. zbornik/zbirka radova; 12. knjiga (urednik, priređivač). 

10. Rantanen, J. (1999). Demographic trends in the global workforce. In: Ageing 
and health: a global challenge for the 21 st сепШгу. Proceedings of a WHO 
Symposium. Kobe, 10-13 november 1998. Geneva: World Health 

Organization, pp. 38-42 

ll.Shocker, A.D. (2002). Determining the Structure of Product-Markets: 
Practices, Issues and Suggestions. In: Weitz, B.A. and Wenslley, R., ed. 
Handbook of Marketing. London: Sage Publications, pp. 106-125 

12. Stone, D., ed. (2000). Banking on knowledge: the genesis of the global 
development network. London: Routledge. 

^ 2g 

Popis literature prema numeričkom izlaznom stilu : 



LITERATURA 



1. Baumer, David L. ed., Cyberlaw and E-Commerce. Boston: McGraw Hill, 2002. 

2. Chilvers, Ivone. “Funk art”, In: The Oxford dictionary of20th сепШгу art. Oxford: 
Oxford University Press, 1998. 

3. Harker, Joanie. "The Rise of the Urban Middle Class". Journal ofUrban Renewal, 
no. 45 (1985.) 

4. Heller, Chris and Andrea Gottlieb, "Gender roles in Society", In: Cross - Cultural 
Perspective, ed. Sherry Collier. Louisville: Pilgrim Press, 2001. 

5. Krugman, Paul. The Age of Diminished Expectations: U.S. Economic Policy in 
1990's. 3rd ed. Cambridge: MIT Press, 1997. 

6. Rantanen, J. „Demographic trends in the global workforce“. In: Ageing and heath: 
a global challenge for the 21st сеШигу. Proceedings ofa WHO Symposium. Kobe, 
10-13 november 1998. Geneva: World Health Organization. 

7. Roman, Monica. „Son of NAFTA?“. Business Week, December 12, 2003. 
http://www.epnet.com/ (pristuplieno 12. 05. 2005.) 

8. Samuelson, Paul A. and William D. Nordhaus. Ekonomija. Zagreb: Mate, 1992. 

9. Smith, John, Janice Brown, Chris W. Enkunde and Louis Denmark. The History 
ofthe World Wide Web. 2nd ed.Chicago: University of Chicago Press, 2004. 

10. Sullivan, Danny."Boolean searching". Search Engine Watch. 
http://www.searchenginewatch.eom/facts/artiele/2 1 5599 1 .html (pristupljeno 18. 
02. 2003.) 

11. U.S. Department of Agriculture. Irrigation: a National Research Plan. 
Washington, DC: GPO, 2001. 



28 Literatura je navedena kao što slijedi: 1. knjiga sa priređivačem/urednikom; 2.enciklopedija ili 
leksikon; 3. članak u časopisu; 4. zbornik/zbirka radova; 5. knjiga sa jednim autorom; 6. rad sa 
konferencije ili rad u zborniku radova; 7. članak iz časopisa preko elektronske baze podataka; 8. 
knjiga sa dva autora; 9. knjiga sa tri ili više autora; 10. elektronski izvori / internet; 11. zvanični 
dokumenti (propisi, odredbe, zakoni, izvještaji vlade...) 

5.10. Popis ilustracija i priloga 



Ako tekst seminarskog i diplomskog rada sadrži neku od navedenih vrsta 
ilustracija ili priloge, potrebno je napraviti njihov popis. U radu se najprije stavljaju 
popisi pojedinih vrsta ilustracija, a zatim popis priloga. 

Za svaku vrstu ilustracije se pravi poseban popis. Popis treba da sadrži broj i 
naslov ilustracije, te redni broj stranice na kojoj se ilustracija nalazi. Primjer za popis 
tablica dat je u nastavku. 

Primjer popisa tablica: 



POPIS TABLICA 



Broj tablice 



Naslov tablice 



Stranica 



1 Lična karta grupacije NAFTA 9 

2 Intra i inter-regionalna trgovina: EU, Sjeverna Amerika i Istočna Azija 13 



Popis priloga treba sadržavati iste elemente kao i popis ilustracija. 

5.11. Numerisanje stranica 

Korice i naslovnu stranicu rada ne treba numerisati. Stranice na kojima su 
predgovor (ако postoji) i sadržaj rada numerišu se rimskim brojevima (I, II, ...). Sve 
ostale stranice u radu se numerišu hronološki arapskim brojevima, obično u donjem 
desnom uglu. 

5.12. Prijelom, štampanje i uvezivanje rada 

Prije štampanja potrebno je izvršiti prijelom teksta. Treba voditi računa da se 
naslov svakog poglavlja postavi na početak stranice. Naslovi i tekst podpoglavlja 
mogu slijediti jedan iza drugog, osim u slučaju kada je tekst ispod naslova 

podpoglavlja kraći od tri reda. U tom slučaju naslov podpoglavlja treba postaviti na 
slijedeću stranicu. 

Rad se štampa jednostrano na bijelom papiru formata A4 (210 х 297 mm). 
Nakon štampanja potrebno je ponovo pročitati rad i ispraviti sve eventualne greške. 
Kada je rad odštampan i pregledan od strane studenta, potrebno ga je odnijeti mentoru 
na pregled. Nakon što mentor pregleda rad, student je dužan sve eventualne ispravke 
unijeti u rad, a zatim ga ponovo odštampati i uvezati. Seminarski rad se predaje u 
jednom primjerku u mekom uvezu, a diplomski rad u pet primjeraka uvezanih u meki 
ili polutvrdi uvez. Zajedno sa odštampanim primjercima radova potrebno je 
seminarski i diplomski rad mentoru dostaviti i u e-formi (pdf ili Word formatu). 

Minimalan obim diplomskog rada, ne računajući naslovnu stranu, sadržaj, 
bibliografiju, popise ilustracija i priloge, trebao bi iznositi 25 stranica teksta. 
Seminarski rad treba da sadrži oko 15 stranica teksta. 

6. PRIJAVA, PREDAJA I ODBRANA RADA 

6.1. Prijava, predaja i odbrana seminarskog rada 

Student može prijaviti seminarski rad iz bilo kojeg predmeta na III odnosno IV 
godini studija 29 , bez obzira da li je položio uslov iz prethodne godine studija ili ne. Za 
prijavu seminarskog rada takođe nije neophodno da je student položio ispit iz 
odabranog predmeta, mada je poželjno da posjeduje izvjesno teorijsko predznanje o 
problematici o kojoj želi pisati. Predmetni nastavnik/saradnik (mentor) evidentira 
prijavu dogovorene teme i preporučuje odgovarajuću literaturu. Time započinje 
proces izrade seminarskog rada. Jedan seminarski rad ne mogu prijaviti i pisati dva ili 
više studenata zajedno, osim u izuzetnim slučajevima kada se radi o izuzetno 
složenom i zahtijevnom istraživačkom projektu i kada to predmetni 
nastavnik/saradnik izričito dozvoli. 

Kada je seminarski rad napisan i odštampan, predaje se mentoru na pregled. 
Ukoliko rad bude pozitivno ocijenjen od strane mentora, predmetni nastavnik upisuje 



Godine studija na kojima, prema postojećim Pravilima studiranja, postoji obaveza izrade 
seminarskog rada. 

seminarski rad (nastavni predmet, temu rada i datum) u index i na prijavu i svojim 
potpisom potvrđuje da je seminarski rad prihvaćen. Pri tome se koristi obrazac ispitne 
prijave koji se popunjava na isti način kao kada se prijavljuje ispit iz datog predmeta, 
osim što se pored naziva predmeta dopiše naznaka „seminarski rad“. Popunjena 
prijava ne mora se ovjeravati kod Službe za rad sa studentima, već se direktno donosi 
predmetnom nastavniku. Seminarski rad se može upisati u index i na prijavu i u 
slučaju da student nije položio uslov iz prethodne godine studija. 

U slučaju da se zahtijeva odbrana rada, student brani rad pred predmetnim 
nastavnikom/saradnikom u dogovorenom terminu. Odbrana se sastoji u kratkom (u 
trajanju od najviše deset minuta) izlaganju problematike od strane studenta i 
eventualnom odgovoru na pitanja koja postavi predmetni nastavnik/saradnik. Nakon 
uspješne odbrane, predmetni nastavnik upisuje u index i na prijavu da je seminarski 
rad uspješno odbranjen. 

6.2. Prijava, predaja i odbrana diplomskog rada 

Postupak prijave, predaje i odbrane diplomskog rada se značajno razlikuje od 
postupka prijave, predaje i odbrane koji se primjenjuje kod seminarskog rada. 

6.2.1. Prijava rada 

Student može raditi diplomski rad iz nastavnog predmeta koji je slušao i 
polagao u toku studija prema odgovarajućem nastavnom planu. Prema postojećem 
Pravilniku Fakulteta (čl. 102. Pravila studiranja), student je dužan da u toku VIII 
semestra (dakle, posljednjeg semestra) odabere nastavni predmet iz kojeg će raditi 
diplomski rad i sa predmetnim nastavnikom dogovori temu. S obzirom da nastavnik 
nije dužan prihvatiti više od 20 diplomskih radova u tekućoj školskoj godini, 
preporučuje se studentima da zbog ovog ograničenja ranije odaberu predmet i temu. 
Predmetni nastavnik evidentira dogovorenu temu i podatke o kandidatu, čime se 
otvara proces izrade diplomskog rada. 

6.2.2. Predaja rada 



Kada diplomski rad bude napisan, rad se odštampan, ali neuvezan, predaje 
mentoru na pregled. Kada mentor u potpunosti prihvati rad, kandidat treba da 
pripremi najmanje pet odštampanih i uvezanih primjeraka diplomskog rada, te CD 
Rom na kojem je snimljen rad u pdf formatu. Jedan primjerak ostaje kandidatu, tri 
primjerka namijenjena su članovima Komisije za odbranu diplomskog rada, a jedan 
primjerak i CD 3(I pohranjuju se u Bibliotečko informacionom centru Fakulteta. Nakon 
što je pregledao pripremljene primjerke, mentor formalno daje saglasnost za odbranu 
rada - popunjava i potpisuje obrazac „Saglasnost za odbranu diplomskog rada“, na 
kojem se upisuju podaci o kandidatu i temi, prijedlog članova Komisije za odbranu 
rada, te vrijeme i mjesto odbrane koje dogovara predložena komisija. Kandidat 
predaje obrazac Službi za rad sa studentima zajedno sa ostalim zahtijevanim 
dokumentima (vidjeti pod „Odbrana rada“). 

6.2.3. Odbrana rada 

Kandidat podnosi Službi za rad sa studentima slijedeće dokumente: 

• index (koji će mu Služba vratiti uoči odbrane rada), 

• obrazac saglasnosti za odbranu rada, popunjen i potpisan od strane 
mentora, 

• potvrdu iz Bibliotečko informacionog centra Fakulteta da ne duguje 
knjige, 

• obrazac prijave za diplomski rad (dostupan u Skriptamici), 

• potvrdu o uplati za prijavu diplomskog rada (uplata se prema važećem 
cjenovniku vrši u Skriptarnici Fakulteta), 

• tri odštampana i uvezana primjerka diplomskog rada za članove komisije. 

Jedan primjerak odštampanog rada i CD-Rom sa snimljenim radom kandidat 

dostavlja Bibliotečko informacionom centm, ali nakon završene obrane. 

Datum odbrane rada treba biti zakazan najmanje 7 dana unaprijed, da bi se u 
Službi mogla pregledati evidencija o izvršenim obavezama studenta (o položenim 



30 U pripremi je web stranica na kojoj će biti dostupna arhiva odbranjenih diplomskih radova na 
Ekonomskom fakultetu u Sarajevu. 

ispitima, ocjenama, seminarskim radovima i dr.). Utvrđeni datum odbrane Služba za 
rad sa studentima oglašava na fakultetskom web site-u. 

Uoči odbrane rada neophodno je da kandidat preuzme iz Službe za rad sa 
studentima dokumente koje mora donijeti na odbranu rada - svoj index i obrazac 
zapisnika za odbranu diplomskog rada, ovjeren od strane Službe. 

U zakazano vrijeme kandidat pristupa odbrani diplomskog rada. Rad se brani 
pred tročlanom Komisijom za odbranu diplomskog rada koju, na prijedlog mentora, 
imenuje Prodekan za nastavu i naučno-istraživački rad. Predsjednik Komisije je 
mentor, a druga dva člana obično su nastavnici iz iste ili srodne naučne discipline iz 
koje se brani diplomski rad. Odbrana je javna - pored članova Komisije i zapisničara 
odbrani mogu prisustvovati svi zainteresovani. 

Postupak odbrane diplomskog rada po pravilu se odvija na slijedeći način: 

• Predsjednik Komisije, uz prethodno molbu prisutnima da u stojećem stavu 
saslušaju uvodne napomene, konstatuje da su ispunjeni uslovi da se 
pristupi odbrani rada i otvara postupak odbrane. 

• Kandidat ukratko izlaže osnovne teze i rezultate iz svog rada. Izlaganje 
obično traje oko 10 minuta, ali može trajati i duže zavisno od teme i 
odluke Komisije. 

• Komisija postavlja pitanja kandidatu u vezi sa obrađenom problematikom. 
Svaki član Komisije može postaviti do 5 pitanja, koja zapisničar evidentira 
na obrascu zapisnika. Broj postavljenih pitanja i ukupno trajanje postupka 
odbrane se bitno razlikuju, zavisno od predmeta, mentora i članova 
Komisije. 

• Kandidat odgovara na postavljena pitanja. 

• Komisija utvrđuje konačnu ocjenu. 

• Predsjednik Komisije objavljuje ocjenu i završetak postupka odbrane. 

Da bi se diplomski rad smatrao uspješno pripremljenim i odbranjenim, 
neophodno je da većina članova Komisije ocijeni rad prolaznom ocjenom. U 
protivnom, kandidat će morati ponoviti postupak izrade i odbrane diplomskog rada. 
Pri ocjenjivanju se uzima u obzir kvalitet napisanog rada, te nastup kandidata 
prilikom odbrane - njegovo izlaganje i odgovor na pitanja Komisije. 

Ocjene za odbranu diplomskog rada obično se izražavaju na slijedeći način: 

• nedovoljan (5), 

• dovoljan/zadovoljava (6), 

• dobar (7), 

• vrlo dobar (8), 

• odličan (9), 

• izvanredan (10). 

Kada Komisija donese odluku o ocjeni, ocjena se upisuje u zapisnik, na koji se 
zatim potpisuju svi članovi Komisije. Nakon toga predsjednik saopštava da je 
kandidat uspješno odbranio diplomski rad sa datom ocjenom i time stekao pravo na 
stručni naziv diplomirani ekonomista odnosno ekonomista, čime se zvanično 
objavljuje završetak postupka odbrane diplomskog rada. 

Nakon što je uspješno odbranio diplomski rad, kandidat dostavlja Službi za 
rad sa studentima slijedeće dokumente: 

• index, 

• popunjen i od strane članova Komisije potpisan zapisnik o odbrani 
diplomskog rada, 

• obrazac ŠV 50 za diplomirane studente, 

• original uplatnice za izradu diplome (uplata se vrši preko virmana, prema 
važećem cjenovniku za tekuću školsku godinu, a potrebni podaci za uplatu 
dobijaju se od Službe za rad sa studentima), 

• jedan primjerak diplomskog rada i CD (za Biblioteku). 

Na osnovu člana 96. Zakona o visokom obrazovanju diplomiranom studentu 
se izdaje Uvjerenje o diplomiranju i položenim ispitima koje zamjenjuje diplomu do 
njenog prvog izdavanja. Kandidat preuzima Uvjerenje lično u Službi tri dana od dana 
diplomiranja. 

Prema Statutu Univerziteta u Sarajevu 31 (čl. 260.), svečano uručivanje diplome 
o završenom studiju (promocija) obavlja se zajedno za sve odjele Univerziteta u 
posljednjoj sedmici mjeseca juna, a promociju za svaki odjel vrši dekan. Status 
studenta službeno prestaje diplomiranjem na odgovarajućem stepenu studija. 



31 Statut je usvojen od strane Senata Univerziteta u Sarajevu 2005. godine, ali će se početi primjenjivati 
nakon što stupi na snagu Zakon o visokom obrazovanju Kantona Sarajevo. 

